
PROLOG

Paris, 16. arrondissement Sensommeren 2017

Daniel Hammer våknet opp fra en svart, drømmeløs søvn. Det første han tenkte var at han befant seg på landstedet på Hitra og at mørket rundt ham skyldtes at det var vinter.

Fra et sted langt borte hørte han den umiskjennelige lyden av torden rulle over himmelen.

Først nå forstod han hvor han var. Den svake duften av sjasmin og sedertre i sengetøyet fylte hodet hans. Hammer ville kjent igjen parfymen hennes hvor som helst i verden. Han var slett ikke på Hitra. Han var i Paris. Det var fortsatt sommer, i det minste her nede, ikke vinter. Det var helt stille i den store og elegante suiten. Den svake susingen fra aircondition-anlegget hadde skrudd seg av, noe som tydet på at enten dørene til verandaen eller vinduene sto åpne. Luften i soverommet var lummer og fuktig, som om han befant seg i tropene. Sengetøyet klistret seg til kroppen hans. Han ville kaste det av, men var redd for å vekke henne. De skulle tidlig opp i morgen, og det hadde blitt sent i går. I morgen ville hun på Musée d’Orsay. Det var nok av endeløs, overpriset shopping og Michelinrestauranter. Hun ville se en fransk maler Hammer aldri hadde hørt om før, en eller annen Bonnard.

Han snudde seg over mot den flotte og langstrakte kvinnen, og strakk armen ut, men kjente bare det florlette, luksuriøse sengetøyet. Nå hørte han ikke bare lyden av torden, men lyden av regn, et regnskyll som syntes å tilta i styrke.

Nå kjente han også den svake lukten av sigarettrøyk.

«Kine?» sa han lavt ut i rommet.

Ingen respons.

Et nytt tordendrønn hørtes over himmelen, nærmere nå. I øyeblikket etter styrtet regnet ned over den franske hovedstadens mest eksklusive bydel.

Den slanke og halvt asiatiske kvinnen stod naken ved de store verandadørene, urørlig, med en sigarett i hånden. Hun enset ham ikke, hadde åpenbart ikke fått med seg at han hadde våknet.

Selv gjennom regnværet kunne Hammer se rett over mot Eiffeltårnet, på den andre siden av Seinen. Han husket ordene en fransk bankdirektør hadde sagt til ham for flere år siden: «Hvis du kan se Eiffeltårnet fra leiligheten din, da forstår du at du er rik.»

Hammer antok at det samme utsagnet gjaldt hoteller. Det sagnomsuste Hotel Shangri-La, et steinkast fra Seinen, hadde en gang vært prins Roland Bonapartes privatbolig.

Hammer for sin del kunne ikke brydd seg mindre om Bonaparte-slekten, det eneste som stod i hodet hans var den velformete, olivenbrune kvinnen stående borte ved verandadørene.

«Jeg er resultatet av en nesten to meter høy nordmann og en mikroskopisk Hong Kong-kineser», hadde hun sagt i sommer og ledd akkurat den latteren som fikk Hammer til å miste forstanden innimellom. «Snittet av to meter og en femti, er jo 1,75, er det ikke?»

«Jeg liker det resultatet», hadde han sagt. «Jeg liker virkelig det resultatet.»

Hammer betraktet kroppen hennes mens hun røykte. Han likte dårlig at hun hadde den uvanen, om enn bare når hun var på ferie, som hun sa. Eller når hun var usedvanlig stresset, noe som var sjelden. Heldigvis var sigarettene av den milde typen og avga knapt noen lukt og smak. Hammer kunne virkelig ikke fordra sigarettrøyk, eller strengt tatt, folk som røykte i det hele tatt. Det sa vel det aller meste om hvilken innvirkning Kine hadde på ham. Men den langsiktige planen var helt klar: Fullstendig kutt.

I ett minutts tid, kanskje mer, lå Hammer helt stille og betraktet henne. Øynene hadde vent seg til mørket og han studerte de fine konturene hennes. Det så nesten ut, slik bakgrunnen var, som hun stod i dusjen. Hammers tanker gikk i retning av en norsk kunstner som kunne ha foreviget dette svært så inspirerende «bildet».

Hun stod ganske lenge med sigaretten i hånden, urørlig.

Til slutt skjønte Hammer at hun gråt. Hun tippet asken av sigaretten og tørket det ene kinnet.

Hammer forstod ingenting, denne langhelgen hadde vært så bra at han ikke hadde turt å drømme om noe tilsvarende da de dro nedover på torsdag formiddag. Han løftet venstrearmen og så på den enkle Sub-daten at de selvreflekterende klokkeviserne viste halv fire på natten. Det var mindre enn tre timer siden de hadde ligget sammen, og hun stod der og gråt?

Hammer visste ikke for hvilken gang det var han hadde tenkt den sammen tanken: Han kom aldri til å forstå seg på kvinner, aldri!

Han betraktet henne en liten stund til før han sa «Kine?» ut i det mørklagte rommet.

«Har du tenkt på det?» sa hun uten å snu seg mot ham.

«Tenkt på hva da?» mumlet Hammer.

«Hvor godt kjenner du et menneske, sånn egentlig?»

«Hvorfor tenker du på det nå?» sa Hammer. «Kom heller og legg deg igjen.»

«Jeg bare kom til å tenke på faren min», sa hun. «Han var ofte her nede, i Paris.»

Alt Daniel Hammer visste om faren hennes, var at han opprinnelig var nordmann, men at han på et tidspunkt hadde blitt dansk statsborger. Og at han hadde jobbet i det danske Utenriksdepartementet, i et par år hadde han vært høyt oppe i NATO-systemet, det var alt hun hadde fortalt ham. Kine hadde flyttet rundt mellom København, Washington og Brussel i oppveksten. Faren hennes var død for ti år siden, og det var lite noen fikk gjort med akkurat det.

«Jeg kjente ham egentlig aldri», sa Kine. «Og så plutselig er han død. Skjønner du?»

«Kom og legg deg nå», sa Hammer lavt. Kine stumpet sigaretten og smilte mot ham.

Hun ble liggende inntil ham lenge, og det ene tok det andre. Han fikk bare ikke nok av henne, denne gangen elsket de stille, men hun var om mulig enda mer intens enn for noen timer siden. Hun presset seg inntil ham så hardt at det ikke fantes to kropper, bare én eneste eksistens, tenkte Hammer.

Rett før han sovnet, hvisket hun:

«Daniel?»

Han mumlet noe tilbake, kjente at trøttheten overmannet ham.

«Jeg elsker deg», sa hun.

Han reiste seg rolig og stivt opp på albuen og betraktet henne, strøk hånda over det kullsvarte håret hennes. Det kraftige regnet hadde gitt seg og de første, svake strimene av dagslys traff ansiktet hennes. En merkverdig sorg hvilte over de mørkebrune øynene, et eller annet i henne Hammer var redd for at han aldri kom til å få tak i.

«Du trenger ikke si noe», sa Kine. «Men uansett hva som skjer nå, så må du alltid huske det. Jeg elsker deg virkelig.»

Hammer ble liggende våken til langt ut på morgenen. Han betraktet Kine mens hun sov tungt, men likevel like lett som et barns søvn.

Hvorfor? tenkte han. Hvorfor sa hun det? Det måtte være en slags gåte. Eller var det noe hun skjulte for ham?

Hammer rørte ikke temaet under frokosten, som var akkurat like hyggelig som den hadde vært dagen før.

Senere på dagen, mens Kine stod lenge foran Vincent van Goghs «Stjernenatt over Rhône» på d’Orsay-museet, midt blant en stor gruppe japanske turister, oppstod tanken han ikke ville ha i hodet.

Hun kommer til å dø fra meg.

Og det er ingenting jeg kan gjøre med det.

Fredag 24. november 2017
Trøndelagskysten

Urmaker Bjerke i Oslo hadde for mange klokkeelskere blitt rene bibelen for hva man skulle kjøpe og hvor mye penger man trengte for å skaffe seg sitt ønskete eksemplar. Finansmannen, gründeren og direktøren Daniel Hammer satt i Gildehallen på sitt eget landsted på Trøndelagskysten. Som vanlig havnet han ganske snart i sin egen lykkerus over å studere den ekstreme finmekanikken Bjerke kunne tilby sin eksklusive kundekrets. Han bladde i den seneste katalogen fra den kjente og for mange jålete urmakeren i Oslo, med sine to utsalgssteder, paradeforretningen på Karl Johan ved Grand Hotel og blant luksusbutikkene i Nedre Slottsgate. Hammer hadde også katalogen til Klarlund i København liggende for å sammenligne utvalg, tilgjengelighet og priser. En særegen Brillet XO Grande Champagne i cognacglasset skapte det Hammer alltid tenkte på som en indre varme, og ga ham en umiskjennelig følelse av dyp tilfredshet.

Han hørte bjørkeveden gi etter for flammene fra den gedigne, seks og en halv meter høye skiferpeisen. Den bidro med en ramme som gjorde stemningen klar for den høytidsstunden det alltid var for ham å velge neste ur. Blokkungen fra Nardo i Trondheim, oppsummerte i sitt indre at han nå hadde tjuefem luksusklokker i samlingen. Han hadde oppgitt til kontakten sin i Gjensidige forsikring en samlet verdi på om lag 5,5 millioner kroner. Det var klokker fra Rolex, Jaeger-LeCoultre, Panerai, Vacheron Constantin …

Hammer kom ut av sin egen oppramsing da han hørte noen lam rope på mødrene rett utenfor husveggen. Dette skjedde regelmessig, om lag en gang i uken. Men sjelden så langt utpå kvelden. Hammer tenkte at det måtte være det spesielle været som fikk lammene til å bli så urolige.

Han stilte seg opp foran et av vinduene og forsøkte å se ut. Ingen lam var å se, kun den lett forpinte lyden av et par–tre lam som fortvilet ropte på den eneste beskyttelsen de kjente i verden. Definitivt, de forsvarsløse dyrene kjente uværet komme. Det kunne ikke være ørnene de fryktet, de store rovfuglene jaktet aldri i dette været.

Eiendommen lå badet i et helt særegent lys, slik den ofte gjorde i timen etter skumringen på denne tiden av året. Tunge, blåsvarte skyer bunkret opp lengst borte i synsfeltet, farget av de siste restene av dagslys. Nesten som et Peder Balke-motiv, tenkte Hammer. Han hadde aldri vært spesielt kunstinteressert selv, han tenkte mest på kunst som et rent investeringsobjekt og vakker veggdekorasjon, men forholdet til Kine hadde definitivt hjulpet på interessen. For to og en og halv måned siden hadde hun vist ham alt som var verdt å se på Musée d’Orsay. Hammer hadde lest seg opp og begynt å sjekke priser, særlig på Pierre Bonnard. Det var slett ikke utenkelig at han kom til å overraske henne om ikke lenge, om han fant det riktige objektet til den riktige prisen. Det var slett ikke umulig at han fortjente en selv også.

Hammer benyttet avbrytelsen fra lammene til å legge et par nye kubber inn på peisen. Han dreide tankene tilbake til de mest eksklusive armbåndsurene i verden. Det irriterte ham innerst inne noe voldsomt at han ikke likte ur fra Patek Philippe, som skulle være nummer én. Men når prisen var så høy og utseendet på klokkene ikke appellerte, så var det bare å droppe kjøpet. Han kjøpte ikke en klokke bare for å kjøpe. Han måtte like det han kjøpte, og hva andre folk måtte mene, fylte bare Hammer med en egen motstandstrang. Hans klokkerådgiver og «dealer» fra Stavanger skjønte lite av dette resonnementet. «Din sære, gamle faen», hadde han kalt Hammer ved en anledning med en etterfølgende latter. «Alle menn som deg har en Patek i samlingen, skjønner du ikke det?» hadde dealeren sagt. «Det finnes ingen andre menn som meg», hadde Hammer replisert. De fikk seg begge en god latter av den kommentaren, men sannheten var til sjuende og sist at Hammer aldri hadde brydd seg om hvilke armbåndsur han tilsynelatende måtte ha i samlingen sin. Han hadde alltid gått sine egne veier, og hadde ikke tenkt å gjøre noen unntak når det kom til hva han valgte å bekle det venstre håndleddet sitt med. Slik kom han nok alltid til å være, på de fleste områder i livet.

Hammer konkluderte der og da med at det måtte bli en ny Vacheron Constantin. Han trodde også han visste hvilken det måtte bli. Han syntes han fortjente det!

Den nydelige cognacen han hadde fått i gave fra en kjent næringsmegler i Oslo, etter den siste dealen de hadde gjort, var noe helt særegent. Han noterte ned noen velvalgte kommentarer i den lille sorte boken sin, slik han gjorde med all type alkohol han nøt. Han hadde aldri fortalt til noen at han også gjorde det med ulike kvinner han hadde hatt et forhold til, kort eller langt. Slik unngikk han blant annet for mange bomkjøp på alkoholfronten. Hans lille sorte notatbok var også gruppert med et eget kapittel for «gjenkjøp» under kvinnekapittelet. Det ville si nødnummer han kunne nyttiggjøre seg om det ble lenge mellom kvinnebekjentskapene, noe som var avtalt med den enkelte som eide det respektive telefonnummeret. Men det var lenge siden et av dem var benyttet. Noe som ga seg utslag i mottatte tekstmeldinger fra flere av kvinnene som ønsket besøk eller treff.

En av disse kvinnene hadde på et tidspunkt fått nok av ham, og utbrutt: «Du elsker bare deg selv du, Daniel Hammer.»

Hammer hadde bare trukket på skuldrene den gangen, men utbruddet hennes hadde fått ham til å tenke. Akkurat de ordene stakk mer enn han likte.

Han måtte innrømme for seg selv at han i perioder av livet hadde tenkt på kvinner som han tenkte på forretninger … at de var, ja, business. Et bytteforhold basert på markedsverdi, tilbud og etterspørsel, likevekt, ubalanse og ny likevekt. Likevel sjaltet han alltid fort ut de rene golddiggerne og kvinner som utelukkende ville sole seg i glansen av ham. Han behandlet alle kvinner han hadde hatt i livet med respekt og innledet aldri et forhold uten at de riktige følelsene var på plass. Han brukte aldri kvinner, med mindre det var avtalt. Men de siste månedene hadde han grundig måttet revurdere det aller meste i livet. Businessen gikk langt bedre enn han kunne drømt om for bare et par år siden, og kvinnene? Vel, enhver kvinne han noensinne hadde møtt før i sitt liv, var for lengst glemt: Kine hadde fortrengt tanken på at det fantes andre kvinner i verden. Fasiten var enkel: Han kjente ikke seg selv igjen.

Det Hammer tenkte på som den «indre applausen» etter siste års forretningssuksesser varmet fortsatt hver eneste dag. Alt var nå på stell. Hans utenlandske set-up var på plass, organisasjonen fungerte som den skulle, og ikke minst var formuen hans endelig på et nivå Hammer tenkte på som anstendig. Tre og en halv milliard kroner, netto. Fy faen, tenkte han og belønnet seg med nok et glass. Dette hadde ikke lille Daniel drømt om da han vokste opp i blokkleiligheten på Nardo, arbeiderbydelen delt på midten av Europavei 6 i Norges stiftsstad. Men etter tretti år i hovedstaden var han vel nå mer å betrakte som en fra Oslo og ikke en fra trønderhovedstaden.

Det fjerde glasset med cognac gjorde humøret og «sentralvarmen» høy nok denne kvelden. Han var lykkelig som aldri før der han satt, men visste likefullt at han manglet noe. Savnet var der. Konstant, tenkte han. Han hadde opplevd noe de siste månedene han ikke hadde erfart før i sitt snart 55 år lange liv. Tenk, en middelaldrende mann, og helt fullstendig hekta på en kvinne.

I går hadde han fått en melding av henne, rett på sak: Hva skal du egentlig gjøre i julen? Det var bare en ukes tid igjen av november, og Hammer måtte innrømme for seg selv at han faktisk ikke helt visste hvordan han skulle feire jul i år. Han hadde likevel alltid en back up-plan: å hjelpe til med Frelsesarmeens julefeiring i Oslo sentrum for de som trengte deres hjelp, om ikke andre muligheter dukket opp.

Faen, tenkte han. Dette var ikke planen. Det verste var jo at Kine tydeligvis ønsket det samme som han, forsiktig sagt. Et varig forhold, type resten av livet. Hver gang de møttes, så å si hver helg, etter Paris-turen føltes det bare sterkere og sterkere. Tenk, hun hadde også på bare seksten måneder blitt hans viktigste leder og styrte mye av selskapets verdier og hans formue. Og nå styrte hun også privatlivet hans.

Men det fantes et par humper i veien. Hun var akkurat tjue år yngre enn ham. Hammer var realistisk nok til å vite at det kunne komme til å bli en utfordring med årene.

Hadde de noen fremtid sammen? tenkte han beruset der han satt for seg selv. Sånn, for alltid? Han orket ikke tenke konsekvenser nå. Han var midt mellom femti og seksti. Hammer visste godt at en norsk 50-åring hadde nøyaktig 32,4 år igjen av forventet levetid. Og han var ikke femti lenger. Vel, kanskje ble han hundre, eller enda eldre. Hammer likte å tenke på seg selv som udødelig, omtrent som om han skulle ha hatt presidents de Gaulles selvtillit: Ikke når jeg dør, men hvis jeg dør. Hammer smilte for seg selv av de Gaulles berømte utsagn, men innerst inne, særlig ettersom cognacen begynte å trenge seg inn i bevisstheten hans, så stod sannheten klart for ham: Fremtiden var nå. Og julen? Hva tenkte hun egentlig? Kines mor var syk, i fjor sommer hadde moren fått kreft og hadde vært gjennom flere cellegiftkurer, men hun hadde respondert ganske dårlig. De siste ukene hadde sykdommen akselerert, det visste Hammer godt, Kine ville nok ikke reise fra henne i julen. Kanskje ble det jul i København med selveste frøken Kine Fu Lin Berg, tenkte Hammer og ristet på hodet. Hvem faen hadde trodd det for ett år siden? Sist gang de møttes i København, for en knapp uke siden, hadde hun også gitt ham et ekstra nøkkelsett til leiligheten sin. «Bare sånn i tilfelle», som hun hadde sagt. Han hadde ikke tenkt noe mer spesielt på det enn at det var hyggelig gjort av henne.

«Nei», sa Hammer for seg selv. Han måtte tenke på noe annet enn Kine. Han tok igjen frem katalogen fra Klarlund, og forsøkte å konsentrere seg om hvordan han best kunne premiere seg selv. Han hadde nok selvinnsikt til at han kunne ha et humoristisk forhold til sitt eget ego. Da brukte han å snakke høyt med seg selv. Spesiell der også, tenkte han.

Da klokken nærmet seg midnatt, var det på tide å finne sengen i andre etasje i låvebygningen. Hammers innleide, litauiske kokk fra Knarren, den lokale kro og marinaen i Knarrlagsund, hadde guidet ham gjennom et fem retters måltid. Både maten og vinlisten var fra øverste hylle. Nå hadde kokken ryddet opp alt og forlatt øya, alarmen var på skallsikring, og alle fem kameraer var sjekket. Alt var klart for en rolig og lang natts søvn. Hammer kikket seg rundt en siste gang for å forsikre seg om at alle stearinlys var slukket, og dører og vinduer var lukket. Sikkerhet var alltid viktig for ham, selv når han var beruset.

I det han tok første trinn i den laftete trappen, ringte telefonen hans. Hammer kikket på favoritt-Paneraien på venstre hånd, en Luminor. Den viste at klokken var 23.51. Det var lett å se fordi fjorten av de trettifem lyskasterne i taket fortsatt var på i denne settingen. Hva i alle dager kunne være så fordømt viktig akkurat nå? Det var fredag kveld og det eneste Hammer hadde fått med seg i verden, var at den stupmørke kvelden hadde utviklet seg til å inkludere stiv kuling i kastene.

Hammer fokuserte, og hjernen hans registrerte umiddelbart at det var et dansk nummer, + 45. Det var mer enn merkelig, både tidspunktet og det faktum at nummeret ikke var lagret på mobilen. Gode nyheter kommer aldri så sent, tenkte han. New York-børsen hadde stengt for to timer siden, og Asia-børsene var ikke åpne på en lørdag. Han hadde rutinemessig sjekket det såkalte after-market på Bloomberg-appen for en halvtime siden, og det var ikke annet enn smult farvann. Dessuten var nummeret dansk, ingen av de faste traderne hans var danske, og alle numrene deres var selvsagt uansett lagret på mobilen for lengst.

Han tvang tanken tilbake.

Hvorfor skulle det ha skjedd noe?

Hammer visste ikke hva han kunne forvente da han valgte å trykke på den grønne knappen i displayet på iPhonen.

«Ja?» sa han, halvt avvisende.

«Daniel Hammer?» sa en myndig mannsstemme på dansk.

«Det kommer an på hvem som spør.»

«God aften, dette er Mogens Poulssen fra kriminalpolitiet i København. Jeg beklager å forstyrre deg så sent på en fredagsaften, men det er en alvorlig sak jeg må tale med deg om.»

«Og det må skje akkurat nå?» svarte Hammer. Det var et dumt spørsmål. Han visste godt at en politimann fra København aldri ville ringt på dette tidspunktet om det ikke var noe svært alvorlig.

«Ja, og jeg har dessverre dårlige nyheter til deg, Hammer. En av dine ansatte i København ligger nå på operasjonsbordet. Det er stor usikkerhet om hvorvidt hun vil overleve de skadene hun er påført. Vedkommende er skutt flere ganger.»

En frostrie kom over Hammer, for gjennom kroppen, som om han brått hadde blitt syk.

«Vedkommende?»

Dansken i den andre enden ventet et par sekunder, som om han ville at Hammer skulle forberede seg.

«Det er dessverre din direktør i København. Kine Fu Lin Berg. Hun er hardt skadd. Svært hardt skadd, er jeg redd.»

«Svært hardt?» mumlet Hammer.

Politimannen gjentok seg selv: «Jeg vet ærlig talt ikke om hun vil overleve de skuddene.»

Hammer kjente hele kroppen stivne, og nå kjente han hvor kaldt huset var, de sterke vindkastene fra storhavet syntes et øyeblikk å rive hele bygningen overende.

«Nei», hørte han seg selv si. «Nei, det kan ikke være mulig.»

Det måtte være en infam, helvetes spøk fra en av Kines venner, et av disse bortskjemte kostskolebarna fra Herlufsholm han visste at befant seg i vennekretsen hennes i København. Han kjente slike folk godt nok til å vite om de absurde og kvalmende påfunnene som bare virkelige overklassebarn kunne finne på, slike som ikke visste hvor pengene kom fra og som aldri hadde lært seg hva et liv var verdt.

Med skjelvende hender tok han mobilen vekk fra hodet. Han satte samtalen på høyttaler og ble noen sekunder stående som fullstendig lammet.

«Herr Hammer, hallo?» sa Poulssen i den andre enden.

Daniel Hammer famlet seg til slutt fram til nettleseren på mobilen. Han tastet inn adressen til en av de danske tabloidavisene, og trakk pusten dypt.

Overskriftene i krigstyper skrek mot ham.

Nyhetsvarsel. Kvinne skutt på Amager.

Under overskriften var det et stort fargebilde fra de store skogene på Amager, helt sør i København. Tvers over bildet løp politiets sperrebånd, et blålys farget bildet i et uvirkelig lys, kriminalteknikere i hvite overtrekksdresser, to uniformerte politifolk. Og liggende på bakken, en bylt av et menneske med et teppe liggende over seg. Hammer satte seg ned i tretrappen og holdt seg først fast i tauet som bandt de 125 år gamle runde trappestolpene sammen. Det gikk ilinger gjennom hele den langstrakte kroppen, de 196 centimeterne var ikke annet enn smerte. Han støttet seg så med sin ledende venstre hånd mot den andre vangestolpen og ble så iskald at han like godt kunne befunnet seg utendørs uten klær. Med ett slag følte han seg fullstendig edru.

«Kine?» sa Hammer, som om det fantes et siste håp om at han hadde hørt feil. «Kine Fu Lin Berg?» Det var så vidt stemmen bar da Hammer sa hele navnet hennes.

«Frøken Berg, ja», sa Mogens Paulsen. «Hun er ført til Rigshospitalet, men er så hardt skadd at det er meget tvilsomt om hun overlever», gjentok han nok en gang. «Igjen, jeg beklager så meget. Siden du er hennes sjef, så ja, jeg ønsker gjerne å snakke med deg her i København så snart du har mulighet.»

Hammer orket så vidt å løfte venstrearmen.

Han klarte ikke se urskiven klart. Var det midnatt fortsatt? Han visste ikke. I noen sekunder visste han ikke lenger hvilken klokke det var, eller hvor i verden han befant seg.

Hele kroppen hans vrengte seg og han kastet ukontrollert opp rett på skifergulvet i Gildehallen.

Klokken var allerede halv ni da Hammer ankom kontorlokalene i Bredgade med inngang fra Sankt Pauls Gade. På grunn av det helsikes uværet hadde ikke helikopteret fra Advanced Helikopterservice kunnet lande på helipaden på Kråkøya før halv fire i natt. Det var den beste transporttjenesten som kunne kjøpes for penger, og et av de få privateide helikoptrene i Norge med night vision. Men selv ikke alle pengene i verden kunne gjøre noe med været. Det hadde blåst så forbannet mye at de hadde måttet gå ned for å tanke allerede utenfor Uddevalla.

Med en gang helikopteret landet på helipaden i Nordhavnen, hadde han blitt oppringt av en av advokatene fra firmaet Kine brukte i København. Advokaten, Simone Kaufmann, sa at politiet hadde sperret av kontorlokalene til utenlandsavdelingen og var i ferd med å ta beslag på kontorene, på jakt etter noe som kunne knyttes til Kine og attentatet mot henne.

«Attentat?» hadde Hammer sagt, som om han fortsatt ikke hadde avfunnet seg med realitetene.

«Det er jo et attentat», hadde Simone Kaufmann bestemt replisert.

Hammer hadde tatt en vanlig taxi bare for ikke å vekke oppsikt, og da taxien svingte inn i gaten, forstod han at han hadde valgt riktig. Utenfor inngangen til kontorbygget stod det allerede tre–fire jyplinger, journalister så vidt ute av journalistskolen, utskremt som fugleskremsler og åtseletere for den såkalte frie pressen, som tjente til livets opphold ved å grave i andre menneskers elendighet og ulykke.

En av dem, en forfrossen, ung mann med helskjegg og nysgjerrige øyne under en liten, ribbestrikket lue, forsøkte seg:

«Daniel Hammer?»

Hammer ristet på hodet.

«Feil mann. Jeg skal bare på jobb», forsøkte Hammer seg på dansk. Det var verdt et forsøk. Han snakket språket ganske godt og han hadde ikke et kjent ansikt her nede i det hele tatt. Han takket høyere makter for at han alltid hadde holdt en svært lavt medieprofil. Selv om han nå var på plass nummer 120 på Kapitals liste over Norges rikeste, var det svært få, bortsett fra de mest iherdige finansjournalistene, som kjente ham av utseende. Hammer håpet det kom til å forbli slik.

Den unge, danske journalisten lot seg ikke lure.

«Direktør Hammer, en kommentar?» Frostrøyken stod nærmest ut av munnen på den unge mannen. Det var kaldt, nesten like kaldt som det var i Oslo, og Hammer kunne i hvert fall trøste seg med at ballene nok var i ferd med å fryse bort i de trange buksene journalisten hadde på seg.

«Sorry», sa han bare og brøytet seg vennlig forbi.

Fuck off, tenkte Hammer i neste sekund. Det er min eneste kommentar. Han forbannet København-politiet for allerede å lekke som en sil til pressen. Kine kunne være død for alt han visste, og gribbene sirklet allerede over liket, som om det var noen nyhet.

Han la adgangskortet, som han hadde hatt vett nok til å ta med seg fra Hitra, på leseren i resepsjonen. Blikket som møtte ham i heisen, var ikke til å beskrive. Aldri hadde han sett seg selv så svart i øynene og så grå i ansiktet.

Da han kom opp til inngangsdørene i tredje etasje, der Kine hadde etablert utenlandsavdelingen for snaut halvannet år siden, ble han møtt av to uniformerte politimenn.

Hammer legitimerte seg, men det var nytteløst. Han slapp ikke inn i sine egne kontorlokaler. Kines nestkommanderende, et finansielt geni av en ung, dansk kvinne, virket helt utrøstelig.

Hammer gjorde sitt beste for å trøste henne og sa:

«Alt kommer til å gå bra med Kine.»

«De har tatt Lone inn til avhør allerede», sa hun.

Lone Lindegaard, Kines sekretær, tenkte Hammer. Han forsøkte å ringe henne umiddelbart, men han kom bare rett på svareren.

Igjen slo denne tanken ham, at dette var mer enn politiet her nede hadde lov til: Hva faen er det som foregår her? Han betraktet konturene av politifolkene på den andre siden av de grålaminerte glassveggene.

Han ringte advokaten, Simone Kaufmann, tilbake.

«Kan de holde på som dette?» sa han. «Politiet?»

«Ja, dessverre. Vi får håpe kontorene frigis i løpet av dagen.»

«Jeg må komme meg på Rigshospitalet», sa han. «Jeg har forsøkt å ringe dem, men de bare avviser meg.»

«Jeg beklager, men det tror jeg ikke De får til», sa Simone Kaufmann. «Ikke nå.»

«Jeg får til hva som helst», glapp det ut av Hammer.

«Vel, det tviler jeg ikke på, men akkurat nå er det nok bare de nærmeste som får vite noe, herr Hammer.»

«Daniel», sa Hammer. Han orket ikke at en eller annen middelaldrende, dansk overklasseadvokat skulle begynne med den samme formalismen som en viss dr. Jürgen Angerer nede i Frankfurt insisterte på. «Vær så snill, bare kall meg Daniel, ok?»

«Ok, Daniel», sa hun i den andre enden. Hammer holdt seg et øyeblikk fast i stemmen hennes. Den var dyp og varm på samme tid, og fylte ham med en slags trygghet, kjentes det som, et fast holdepunkt han kunne forholde seg til og som hindret at bakken gynget under ham.

Men hvem var egentlig Kines nærmeste? Hammer forsøkte å tenke klart. Kine var enebarn, hun hadde familie i Hong Kong på morens side, men det var også alt han visste. Hvem faren hennes egentlig hadde vært, og om hun hadde familie på den siden, ante Hammer ingenting om.

Tanken stod klart for ham, administrerende direktør Daniel Hammer kunne være Kines nærmeste nå, i tillegg til den kreftsyke moren.

Han ringte Rigshospitalet igjen, og presenterte seg denne gang ikke som Kines sjef, styreleder og arbeidsgiver, men som Kines kjæreste. Stemmen i den andre enden, trolig en eller annen sykepleier på intensiven, nølte et par sekunder. «Jeg noterer ditt navn og nummer, og så kommer jeg tilbake til deg», sa hun.

Hammer forsøkte å undertrykke den intense trangen til å se Kine, uansett hva slags tilstand hun var i, om hun fortsatt levde eller om hun var død, så måtte han se henne.

Kort tid etter ringte Simone Kaufmann ham tilbake.

«Inspektør Poulssen sier klokken 15. Jeg fikk bare en melding av ham. Det er ikke så mye vi kan gjøre med det.»

«Klokken 15?» sa Hammer. «Det er for sent. Skjønner du det?»

«Beklager, men jeg bestemmer ikke tidspunktet.»

Hammer sukket tungt, det var det beste svaret han hadde.

«Har du et sted du kan være?» sa Simone Kaufmann. «Vi gjør alt vi kan. Jeg vil anta at du trenger å hvile deg litt.»

Hammer dro hendene over ansiktet.

«Jeg har en leilighet i Havnegade», sa han.

«Dra dit», sa Simone Kaufmann. «Jeg skal gjøre hva jeg kan i mellomtiden, jeg ringer deg straks om jeg får vite noe mer.»

Hammer møtte blikket til en av de to politimennene som stod ved dørene inn til kontorlokalene. En sivil politikvinne var i ferd med å kjøre ut en lastetralle med harddisker og permer.

«Du må få frigitt kontoret», sa han til advokat Simone Kaufmann. «De kan ikke være her hele dagen. Jeg har ansatte å ta vare på og …» Hammer var vant til å fikse alt, håndtere enhver mulig situasjon som kunne oppstå i livet, men dette?

En annen samtale var på innkommende på Hammers mobil, han satte Simone Kaufmann på vent. Finansdirektøren i Oslo, Morten Nilsen. Hammer hadde allerede fortalt ham at han hadde alle fullmakter nå. Nesten. Hammer svarte bare i enstavelsesord på Nilsens ulike spørsmål. Nilsen var en mann som likte å ta beslutninger, men denne situasjonen her virket nesten som litt for mye for ham. Hammer tenkte at om Nilsen ringte ham igjen, med mindre verden stod i brann, så var han ferdig i jobben.

«Jeg ville bare informere deg om at Bjørn er på vei nedover nå, med bil», presiserte den alltid så korrekte Morten Nilsen.

«Jeg vet at Bjørn er på vei, men takk», sa Hammer. Morten Nilsens nesten nevrotiske forhold til detaljer kom tydeligvis til overflaten i en krisesituasjon som denne. Greit nok at Morten Nilsen hadde en kruttsterk doktorgrad i finans og et tallhode som få andre, men de store krisene var simpelthen ikke hans sterkeste side. Da var det noe annet med Bjørn Sagen, og det var nettopp derfor Hammer hadde hentet inn Bjørn i konsernet. For å ha noen å støtte seg på når alt var som svartest. Og gudene skulle vite at denne dagen var malt i djevelens egen farge.

Hammer hadde et vagt minne av å ha ringt Bjørn mens helikopteret tanket i Bohuslän. Bjørn befant seg allerede i Sverige på grunn av et par større eiendomsprosjekter i Göteborg og Malmø, som trengte en oppstramming. Bjørn Sagen var hans beste venn fra studietiden på NHH i Bergen. Et geni på mange måter. Nei, på alle måter. Før han gikk på snørra. Hammer hadde tørket ham opp, og gitt ham jobben som Chief Operating Officer i konsernet for to år siden. Tanken på at Bjørn var på vei nedover hit til København gjorde ham litt roligere. De hadde alltid støttet hverandre i vanskelige tider, og Bjørn var som ham selv. Sylskarp. Bånn ærlig. En mann som alltid så løsninger der alle andre så problemer. Og ikke minst: Et barn av arbeiderklassen. Ingen forstod ham som Bjørn gjorde.

«Du får holde fortet hjemme», sa Hammer til Morten Nilsen. «Men som jeg sa: Ingen uttalelser. Bare henvis alt til Bjørn nå. Han håndterer all presse. Dere holder totalt kjeft der oppe.»

Han la på før Morten Nilsen rakk å si mer, og hentet opp samtalen med den danske advokaten igjen.

«Vi gjør absolutt alt vi kan, jeg forsikrer deg», sa Simone Kaufmann inn i øret hans. «Det er viktig at du er uthvilt til avhøret», sa hun. «Det kommer nok til å bli en påkjenning.»

En time senere befant Hammer seg i leiligheten sin i Havnegade. Om det hadde vært vanskelig for ham å oppholde seg i kontorlokalene, var det nærmest uutholdelig å være i leiligheten. Hammer fikk ofte høre at den to hundre kvadratmeter store leiligheten var nydelig. Et smykke, hadde Kine kalt den, men hvilken rolle spilte det nå lenger? Hver eneste lille ting minte ham om Kine.

Han forsøkte å ringe Rigshospitalet nok en gang, i beste fall for å kunne se Kine, i verste fall, bare for å sitte utenfor operasjonssalen på intensivavdelingen, men han fikk igjen bare det samme svaret.

Igjen, negativt svar. Kun de pårørende fikk informasjon på dette tidspunktet, fikk han nok en gang beskjed om. Det hele var en politisak, det måtte Hammer forstå.

I neste øyeblikk må han ha sovnet momentant. Han våknet nemlig en times tid senere da den umiskjennelige lyden fra den tyskproduserte GSMK-telefonen hans ringte et sted i leiligheten. Heldigvis hadde han vært oppegående nok til å ta med seg kryptotelefonen fra Hitra i natt før de lettet med det innleide helikopteret.

Stemmen på den krypterte linjen gikk ikke an å ta feil av:

«Det smerter meg virkelig», sa CEO Jürgen Angerer. «Hvis ryktene jeg hører er sanne? Og hvorfor har De ikke ringt meg selv, herr Hammer? Tid er vesentlig her, ja, helt avgjørende.»

Hammer orket ikke svare. Kanskje hadde han rett og slett vært i et større sjokk enn han ville innrømme overfor seg selv. Han som egentlig hadde kontroll på alt i livet. Han hadde simpelthen problemer med å tenke klart, vanskeligere var det ikke akkurat der han lå på sofaen og stirret opp i taket.

Han kunne ha spurt hvordan den tyske sikkerhetsdirektøren, Angerer, allerede visste at det var Kine som var funnet skutt ute på Amager, men det hadde ingen hensikt å spørre. Den forfengelige dr. Jürgen Angerer hadde en tendens til å vite det meste før noen andre på denne planeten hadde fått det med seg. Hammer hadde blitt hovedaksjonær i sikkerhetsselskapet Angerer bestyrte for et halvt år siden, i en avtale få andre mennesker – som fortsatt var i live, vel å merke – enn ham selv og nettopp Angerer kjente til. Det var det reneste Pinkerton-byrået, hadde Angerer en gang fortalt ham, halvt spøkefullt en gang i sommer.

Angerers virkelige stolthet var ikke alle duppedittene, all den digitale overvåkningen og vaktmannskapene i stort sett de fleste tyske byer av betydning. Nei, det var den såkalte Human Intelligence-avdelingen i selskapet, bygd opp i ruinene av Tysklands nederlag i andre verdenskrig, mer eller mindre personlig bygget opp av lederen for den amerikanske militæretterretningen i den vestlige sonen av Tyskland etter krigen. Men hva hjalp vel det nå? En liten stund virket det nesten utenkelig at Kine kom til å overleve dette.

«Herr Hammer?» sa Angerer til slutt, da han forstod at Daniel Hammer ikke hadde noen intensjon om å si noe som helst.

Hammer stirret fortsatt bare opp i taket.

«Dessverre, ryktene stemmer. Det er Kine Berg», sa han halvt avvisende. Jeg skal i avhør om et par timer, Angerer. Jeg er i København allerede.»

«Godt», sa Angerer med en slags faderlig undertone i stemmen, selv om han var flere år yngre enn Hammer selv.

«Politiet raider hele kontoret. Beslaglegger tydeligvis hver centimeter der inne, pc-er og permer. Alt de kan komme over. De har allerede tatt Kines sekretær inn til avhør. Jeg begynner å bli redd for at det er angrep mot firmaet, selv om jeg ikke kan finne noen grunner til det.» En snikende mistanke om at Kine kunne holdt noe tilbake for ham, spredte seg i kroppen, men Hammer klarte å skyve den giftige mistanken et sted langt bak i bevisstheten i neste øyeblikk.

«Vi har naturligvis sjekket alle systemer, og finner ingenting irregulært så langt», sa Angerer. «Det er ingenting som akkurat nå tyder på at dette er et angrep mot konsernet, eller Deres verdier. Men vi fortsetter undersøkelsene. Vi jobber raskt nå. Svært raskt.»

«Konsernet?» sa Hammer lavt. «Og mine verdier?»

Tonefallet hans endret seg brått.

«Det har aldri vært en dag i mitt liv hvor det jævla konsernet mitt har betydd mindre, skjønner du det? Aldri. Det betyr ingenting lenger. Ingenting.»

Angerer sukket i den andre enden og skjønte at herr Hammer ikke helt var seg selv.

«De sa jo selv at De var redd for at det var et angrep mot firmaet, herr Hammer. Jeg svarte Dem simpelthen bare på deres bekymring.»

Hammer gikk bort til de store stuevinduene og stirret ned på kanalen og havnen, der det vanligvis yret av liv. Nå falt bare et stille regn over de pittoreske omgivelsene og himmelen var like trøstesløs grå som Hammer kjente seg innvendig. Han sjekket klokken og bestemte seg for å gå de drøye tjue minuttene bort til Politigården.

Det tikket inn enda en melding på iPhonen. Hammer tenkte den var fra nok en journalist, men nei, det var Bjørn.

Jeg er på plass. Jobber litt på kontoret, og så møtes vi på Politigården. Ok? Setter sammen et presseopplegg. Vi kan ikke rømme fra dette. Dessverre. Ring meg når du har tid. B.

Sekundet etter var stikkene i magen tilbake, beina kjentes et øyeblikk som formløs gelé under ham. Det var som om han hadde en berg-og-dalbane i kroppen, som gikk opp og ned på en måte han ikke klarte å kontrollere. Ble Kine operert nå? Var hun død?

«Hun er fortsatt i live, herr Hammer», sa Angerer, som om han var den reneste tankeleseren. «Det vet jeg med sikkerhet. La oss arbeide ut fra den erkjennelsen, ikke sant?»

«Har du blitt synsk?» sa Hammer. «Jeg vet ikke hvordan det går med henne. Jeg vet ikke …», sa han og tok en pause. «Jeg vet ikke engang om hun lever lenger, Angerer.»

«Herr Hammer, om De vil høre på meg.» Angerer var nesten irritert i stemmen. «Jeg har i all beskjedenhet tillatt meg å foreta noen undersøkelser. Frøken Berg ligger nå fortsatt på operasjonsbordet. Hun har vært gjennom flere operasjoner nå, sammenlagt i ti timer.»

Før Hammer rakk å spørre, sa Angerer:

«Direktøren på Rigshospitalet er sønnen til en gammel venninne av min forgjenger, og en av overlegene ble jeg kjent med da han studerte medisin i München for mange år siden. Vi deler noen, ja, felles interesser, for å si det slik.»

Hammer ristet på hodet for seg selv. Den uforlignelige dr. Jürgen Angerer hadde selvsagt gode kontakter også på Rigshospitalet i København. Akkurat den erkjennelsen kunne bli viktigere enn noen hadde sett for seg.

Han satte hjernen i høygir, og begynte som alltid å tenke på muligheter.

Muligheter som egentlig ikke fantes.

Regnestykket var nemlig ikke så vanskelig: Om Kine ble forsøkt drept, men viste seg å overleve, så kom hun trolig ikke til å leve lenge. Hvem det nå var som hadde skutt henne, kom neppe til å bomme neste gang.

«Men da har de faen ikke regnet med meg», mumlet Hammer for seg selv.

